# Aloyzas Gureckas

### Straipsnis iš Vikipedijos, laisvosios enciklopedijos.

Aloyzas Gureckas

Aloyzas Gureckas (1930 m. sausio 2 d. Klauseikių k., Ylakių valsč., Mažeikių apskr.), dainininkas, muzikos mokytojas, chorvedys.

## [taisyti] Biografija

Baigęs Klauseikių pradžios mokyklą ir Aleksandrijos progimnaziją (Skuodo r.), iki 1949 dirbo stambiame tėvų ūkyje, giedojo bažnyčios chore. Sovietinių stribų buvo suimtas ir tremiamas į Sibirą, bet jaunuoliui pavyko pabėgti ir apsistoti Liepojoje. 1951 – 1955 mokėsi dainuoti Klaipėdos muzikos mokykloje (dėst. E. Dirsienė). 1955 – 1957 solinio dainavimo studijas tęsė Vilniaus J. Tallat-Kelpšos muzikos mokykloje (dėst. S. Sodeika ir L. Pakonaitienė). 1962 – 1965 choro dirigavimą neakivaizdiniu būdu studijavo Lietuvos valstybinėje konservatorijoje (vyr. dėst. H. Perelšteino klasė). 1965 – 1967 muziką studijavo Vilniaus valstybiniame pedagoginiame institute (diriguoti mokė B. Razauskienė).

1955 – 1959 Lietuvos valstybinio dainų ir šokių liaudies ansamblio choro artistas (bosas). 1959 – 1963 Maišiagalos (Vilniaus r.) vidurinės mokyklos muzikos ir dainavimo mokytojas bei chorų vadovas. 1960 – 1970 Vilniaus 21-osios vidurinės mokyklos muzikos mokytojas, vaikų ir vyresniųjų klasių moksleivių chorų vadovas. Jaunučių chorą (70 dalyvių) parengė 1964 ir 1969 respublikinėms moksleivių dainų šventėms, padarė įrašų Lietuvos radijui. Jaunių chorą (80 dalyvių) parengė 1964 ir 1965 respublikinėms dainų šventėms, padarė įrašų Lietuvos radijui ir televizijai. 1969 respublikinei moksleivių meno ir sporto šventei parengė 80 dalyvių vyresniųjų klasių moksleivių mišrųjį chorą. Chorai ir vokaliniai ansambliai apžiūrose ir konkursuose pelnė prizinių vietų, išleido plokštelę. Pedagogas mokykloje organizavo susitikimus su rašytojais ir kompozitoriais, rengė koncertus ir festivalius.

1968 – 1974 vadovavo Šalčininkų rajono mokytojų mišriajam chorui (70 dalyvių), kurį parengė 1970 respublikinei dainų šventei, nemažai koncertavo. 1970 – 1975 Lietuvos aklųjų draugijos kamerinio choro vyr. administratorius ir vaikų choro vadovas.

Nuo 1975 rudens Rudaminos (Vilniaus r.) 2-osios vidurinės mokyklos muzikos ir dainavimo mokytojas, vaikų ir vyresniųjų klasių moksleivių chorų bei vokalinių ansamblių vadovas. Šie chorai (po 50-70 dainininkų) buvo parengti Vilniaus rajono ir respublikinėms dainų šventėms, dalyvavo koncertuose, prizinių vietų pelnė chorų apžiūrose. Moksleivių mišrųjį chorą parengė 1976 mokyklinių chorų zoninėms varžyboms ir 1977 respublikinei moksleivių dainų šventei, o jaunučių chorą 1997 Lietuvos moksleivių dainų šventei.

A. Gureckas buvo Šalčininkų ir Vilniaus rajonų dainų švenčių dirigentas, Vilniaus Arkikatedros kamerinio choro dalyvis. 1964 apdovanotas Liaudies švietimo pirmūno ženkleliu, 1995 jam suteikta vyresniojo muzikos mokytojo kvalifikacijos kategorija.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/l/o/Aloyzas_Gureckas_8417.html"

Kategorijos: Lietuvos chorvedžiai | Lietuvos dainininkai

##### Views

- Straipsnis
- Aptarimas
- Dabartinė versija

##### Paieška